Nincs elég hely a repülőkön, nem engednek fel két csomagot a fedélzetre.

A Ryanair megváltoztatta a fedélzetre felvihető poggyászok szabályait. Jelenleg az utasok egy kisebb és egy nagyobb kézipoggyászt vihetnek magukkal, ám ezt a lehetőséget olyan mértékben kihasználják az utasok, illetve a járatok telítettsége is olyan mértékben megnőtt, hogy emiatt a csomagokat gyakran nagyon nehéz elhelyezni az ülések feletti tartókban és az ülések alatt.

Ezért novembertől a légitársaság már csak egyetlen kézipoggyászt enged fel a fedélzetre, méghozzá a kisebbet, amelynek mérete legfeljebb 35x20x20 centiméter lehet. A második, nagyobb kézipoggyászt a beszállókapunál be kell majd csekkolni, vagyis le kell adni a raktérbe, ennek azonban nem lesz külön díja.

A második, nagyobb csomagot csak az elsőbbségi beszállást (priority boarding) megvásárló utasok vihetik magukkal, illetve a kisgyerekkel utazók is kapnak egy 5 kilogrammos kiegészítő lehetőséget.

A lépéssel párhuzamosan 15-ről 20 kilóra növelik a feladott csomagok súlyhatárát, és 35 euróról 25 euróra csökkentik az árát.